Helge Sander (V), 2004-05-26:
Det er utroligt, som hr. Ole Sohn kan fremstille tingene.
Et klart valg, et SF, der vil det hele, og en regering, der ikke vil noget.
Det påstår hr. Ole Sohn, som har støttet en regering, der har lavet et kæmpe hul i forskningsbevillingerne modsat den nuværende regering, som har fyldt op, og jeg gentager fra mit indlæg, med over 7 mia. kr.
Så kommer hr. Ole Sohn med en bemærkning om en regering, der vil fedte sig fra det.
Over to finansår: 7,3 mia. kr.
Og så byder hr. Ole Sohn på 1 mia. kr.
Nu vil jeg ikke til at konkurrere med hr. Ole Sohn om beløbene, men jeg vil bare gerne have lov til at spørge: Når nu SF modsat regeringen, der vil fedte sig fra det, så gerne vil, så bliver jeg nødt til at spørge, hvor det lige er, der står, hvor den milliard skal komme fra?
Typisk SF.
Man slår ud med armene og ønsker at bruge penge til alt muligt, men finansieringen er man fuldstændig ligeglad med.
KL. 16.10 Derfor vil jeg gerne have, at hr. Ole Sohn forholder sig til realiteterne i stedet for at stå med en flot tale om, hvad man vil gå til valg på.
Lad os få konkret på bordet: Hvor skal milliarderne komme fra?
Og når vi så i øvrigt taler om beløbet: Det er tilsyneladende således, at SF er fløjtende ligeglad med, hvad pengene bruges til, bare de bliver brugt.
Sådan bliver det fremstillet, og sådan hørte jeg også hr. Ole Sohn gentagne gange i dag fokusere på beløbet, på beløbet og igen på beløbet, men aldrig stille spørgsmålet: Hvad er det, vi får for pengene?
Der synes jeg, det er så befriende, og det er så herligt at være ude i forskningsmiljøerne i dag, hvor jeg gang på gang møder adskillige forskere, adskillige af de aktivt udøvende inden for det her område, som præsterer resultater, og som påpeger, hvad behovet er.
Og det, behovet er her og nu, er stadigvæk mange midler, fordi det er så vigtigt, men i allerhøjeste grad også, hvad vi skal bruge midlerne til.
Dér er jeg også overbevist om, at SF's ordfører, når vi kommer til udmøntningen af forskningsmidlerne, vil sætte fokus på det, der er det helt centrale, nemlig uddannelsen.
For er det således, at vi ikke får flere forskere, så tror jeg, det er fuldstændig ligegyldigt, om hr. Ole Sohn kommer med en milliard, eller regeringen kommer med 2 mia., så er de 1 eller 3 pct. i forhold til Barcelonamålsætningerne uinteressante.
Det helt afgørende er, at vi får pengene anvendt på den rigtige måde.
I første omgang har universiteternes og forskningsmiljøernes helt klare signal til os været: Sørg nu for at få stabilitet i forskningsbevillingerne.
Det er jo det, der var problemet, og det var det, som bl.a. fru Lene Jensen glemte at sige, da hun havde ordet og talte om, at niveauet var uændret. Ja, niveauet under SR-regeringen var uændret i år 1. Men det, der var katastrofen for universiteterne og forskningsmiljøerne, var år 2, 3 og 4 - blop, dér manglede pengene, og man turde ikke arbejde langsigtet, for vi, der arbejder med det her, ved jo alle sammen, at forskning er noget, der strækker sig over flere år, og derfor er det mere end inden for noget som helst andet område afgørende vigtigt, at man ved, hvad man har i overslagsårene. Det er derfor, at vi har brugt så mange penge på bare at fylde op.
Det syner ikke af så meget, det giver ikke så flot et tal, som hvis vi havde placeret alle pengene i år 1.
Men vi forholder os realistisk til det, som vi lytter os til er behovet for universiteterne og i forskningsmiljøerne. Derfor er det også sådan, at det, der er det helt afgørende spørgsmål i dag, ikke er, om man slår ud med armene og siger, at vi går til valg på, at der skal være 1 mia. kr. mere - ufinansieret.
Det er, at man sætter ord på og siger, hvad det er, man vil med pengene, hvor det er, vi skal fokusere, hvis det er således, at vi for alvor skal gøre brug af de her mange penge, som vi bruger til højere uddannelser og til forskning.
Så ville jeg blot lige til slut sige, at det med selve udmøntningen er noget af det, som jeg håber, at Folketingets partier vil tage aktivt del i, når vi kommer til efteråret.
Vi har jo en aftale, hvori også SF indgår, fra forrige års finanslov, om, at forhandlingerne om det, der står i overslagsårene, som skal fordeles nu her til efteråret, skal vi alle sammen deltage i.
Derfor vil der også blive indkaldt til et møde, hvor alle Folketingets partier deltager, men jeg håber, at man vil være mere præcis og mere konstruktiv, således at vi virkelig får taget nogle beslutninger, der gavner dansk forskning, der gavner de danske universiteter og gavner det danske samfund.
Det er vel det, der er hele målet med de anstrengelser, vi hver især gør os.